ΓΡΑΠΤΗ ΕΡΩΤΗΣΗ E-2835/97 υποβολή: Wolfgang Kreissl-Dφrfler (V) προς την Επιτροπή (1 Σεπτεμβρίου 1997)

Θέμα: Σύμβαση ΕΕ-Διακυβερνητικής Επιτροπής Hidrovia (CIH) σχετικά με τα λιμάνια στο πλαίσιο του σχεδίου «Hidrovia Parana-Paraguay»

Σε προηγούμενη γραπτή ερώτηση προς την Επιτροπή (Ε-1689/97) ((ΕΕ C 391, 23.12.1997, 122. )), ζητούσα πληροφορίες σχετικά με τη σύμβαση που υπεγράφη μεταξύ της Επιτροπής και της CIH, το συμβόλαιο που υπεγράφη με την ευρωπαϊκή εταιρία Roggemarine, και τους όρους της μελέτης που ανετέθη στην εταιρία αυτή.

Η Επιτροπή με πληροφορεί ότι το συμβόλαιο με την ευρωπαϊκή εταιρία υπεγράφη στις 20 Δεκεμβρίου 1996, ήτοι 10 ημέρες αφού η Επιτροπή είχε υπογράψει τη σύμβαση με τη Διακυβερνητική Επιτροπή Hidrovia (CIH).

Θα ήθελα να μάθω με ποιόν τρόπο η Επιτροπή κατόρθωσε, σε τόσο μικρό χρονικό διάστημα, να ακολουθήσει τη διαδικασία υποβολής προσφορών (άρθρο 113 του Προϋπολογισμού).

Εξάλλου, η Επιτροπή μου δίδει κάποια στοιχεία σχετικά με το κεφάλαιο «περιβάλλον» του συμβολαίου με τη Roggemarine. Την ευχαριστώ, αλλά θα ήθελα ορισμένες ακριβείς πληροφορίες για τους όρους της μελέτης και, κατά προτίμηση, το ίδιο το κείμενο.

Τέλος, πριν συνάψει σύμβαση για τα λιμάνια της hidrovia Parana-Paraguay, προέβη η Επιτροπή σε αξιολόγηση των επιπτώσεων της πλωτής οδού τόσο για το περιβάλλον όσο και για τη βιώσιμη ανάπτυξη της περιοχής;

Απάντηση του κ. Marin εξ ονόματος της Επιτροπής (29 Σεπτεμβρίου 1997)

Στις 12 Απριλίου 1996, η Επιτροπή εξέδωσε απόφαση χρηματοδότησης του προγράμματος. Επομένως, από την ημερομηνία αυτή η Επιτροπή ξεκίνησε τις διαδικασίες πρόσκλησης για την υποβολή προσφορών για την επιλογή της εταιρείας που θα επιφορτιστεί με την εκτέλεση του προγράμματος, παράλληλα με τις διαδικασίες υπογραφής της σύμβασης χρηματοδότησης.

Τα κεφάλαια που περιλαμβάνονται στη συγγραφή υποχρεώσεων της μελέτης που διαβιβάστηκε στο Αξιότιμο Μέλος του Κοινοβουλίου με την απάντηση της Επιτροπής στη γραπτή ερώτηση αριθ. Ε-1689/97 - θα ακολουθήσουν μια μεθοδολογία που θα πρέπει να λαμβάνει υπόψη της κάθε διαθέσιμη περιβαλλοντολογική πληροφορία, καθώς και μια περιγραφή του προγράμματος και των κύριων δράσεών του στους ενδεχόμενους «δέκτες» των επιπτώσεών του. Θα προσδιοριστούν όλα τα φυσικά στοιχεία που θα θιγούν καθώς και εκείνα που ενδεχομένως θα προκαλέσουν συνέπειες κατά τη διάρκεια όλων των φάσεων του προγράμματος. Ο προσδιορισμός και η αξιολόγηση των επιπτώσεων θα γίνουν με βάση μια κριτική ανάλυση που θα περιγράφει λεπτομερώς τη φύση τους, την έντασή τους, τον βαθμό στον οποίον επιδέχονται διορθώσεις, το αποτέλεσμά τους με άλλες συνέργειες και τη διάρκειά τους προκειμένου να εξακριβωθεί ο χαρακτήρας τους.

Οσον αφορά την τρίτη ερώτηση, πρέπει να μην ξεχνάμε ότι η πλωτή οδός ήδη υπάρχει, ακόμα κι αν η χρησιμοποίησή της είναι ιδιαίτερα περιορισμένη σε σχέση με το ποσοστό χρήσης των ευρωπαϊκών ποταμών. Η προσαρμογή των λιμανιών θα διευκολύνει την πιο εκσυγχρονισμένη, την πιό ορθολογική και σεβόμενη το περιβάλλον χρήση. Με την προοπτική αυτή, η Επιτροπή ανέλαβε μελέτες και εργασίες ανάλυσης των επιπτώσεων που προηγήθηκαν του νέου προγράμματος. Οι μελέτες της Διαμερικανικής Τράπεζας Ανάπτυξης επιβεβαιώνουν επίσης, στις ενδιάμεσες εκθέσεις της, αυτήν την άποψη.